IZVEDBENI SKLEP KOMISIJE

z dne 21. septembra 2011

o uvedbi vprašalnika, ki se bo uporabljal za poročanje o izvajanju Direktive 2000/76/ES Evropskega parlamenta in Sveta o sežiganju odpadkov

(notificirano pod dokumentarno številko C(2011) 6504)

(Besedilo velja za EGP)

(2011/632/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2000/76/ES Evropskega parlamenta in Sveta z dne 4. decembra 2000 o sežiganju odpadkov (1) in zlasti člena 15 Direktive,

ob upoštevanju naslednjega:

Ker se vprašalnik, določen v Sklepu 2010/731/EU, za poročanje uporablja do 31. decembra 2011, je treba pripraviti nov vprašalnik za naslednje triletno poročevalno obdobje ter ob tem upoštevati izkušnje, pridobljene pri izvajanju Direktive 2000/76/ES in pri uporabi prejšnjih vprašalnikov. Ker pa bo Direktiva 2000/76/ES razveljavljena s 7. januarjem 2014 in nadomeščena z Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (3) , mora novi vprašalnik zajeti samo dve leti, in sicer 2012 in 2013. Zaradi jasnosti je treba Sklep 2010/731/EU nadomestiti.

SPREJELA NASLEDNJI SKLEP:

Člen 1

1. Države članice za poročanje o izvajanju Direktive 2000/76/ES uporabljajo vprašalnik iz Priloge.

2. Poročila, ki jih je treba predložiti, zajemajo obdobje od 1. januarja 2012 do 31. decembra 2013.

Člen 2

Sklep 2010/731/EU se razveljavi s 1. januarjem 2013.

Člen 3

Ta sklep je naslovljen na države članice.

(1) UL L 332, 28.12.2000, str. 91.

(2) UL L 315, 1.12.2010, str. 38.

(3) UL L 334, 17.12.2010, str. 17.

(4) UL L 377, 31.12.1991, str. 48.

PRILOGA

Vprašalnik o izvajanju Direktive 2000/76/ES o sežiganju odpadkov

Splošne opombe:

Pričujoči tretji vprašalnik v skladu z Direktivo 2000/76/ES zajema leti 2012 in 2013. Glede na izkušnje pri izvajanju Direktive in informacije, pridobljene na podlagi predhodnih vprašalnikov, je ta vprašalnik osredotočen na spremembe in napredek držav članic pri dejanskem izvajanju Direktive. Ker bo Direktiva 2000/76/ES razveljavljena s 7. januarjem 2014 in nadomeščena z Direktivo 2010/75/EU o industrijskih emisijah (IED), je poročevalno obdobje omejeno na dve leti namesto na tri leta.

Da bi se zagotovilo neprekinjeno izvajanje in omogočila neposredna primerjava s prejšnjimi odgovori, ta vprašalnik ne spreminja splošnega pristopa iz Sklepa 2010/731/EU. Če so vprašanja podobna tistim iz prejšnjega vprašalnika in se stanje ni spremenilo, se lahko navede le sklic na prejšnje odgovore. Če je bil dosežen nadaljnji razvoj, ga je treba opisati v novem odgovoru.

1. Število naprav in dovoljenj

1.1 Navedite naslednje podatke o številu naprav (razdeljene na sežigalnice in naprave za sosežig), ki spadajo na področje uporabe Direktive 2000/76/ES, ter o njihovih dovoljenjih in dovoljenih zmogljivostih: (a) število naprav: (b) število dovoljenj, izdanih v skladu s členom 4(1); (c) število naprav, ki zajamejo toploto, ki nastane med postopkom sežiganja; (d) skupne dovoljene zmogljivosti sežiganja odpadkov (v tonah na leto) (neobvezno).

1.2 Predložite seznam vseh naprav, ki spadajo na področje uporabe Direktive 2000/76/ES, in za vse naprave z zmogljivostjo več kot 2 toni na uro navedite naslednje informacije: (a) ali gre za sežigalnico ali naprave za sosežig, pri čemer je treba pri napravah za sosežig navesti vrsto naprave (cementne peči, kurilne naprave, druge industrijske naprave, ki niso zajete v Prilogi II.1 ali II.2 k Direktivi 2000/76/ES); (b) pri sežigalnicah za komunalne trdne odpadke, v katerih se izvajajo postopki predelave iz točke R1 Priloge II k Direktivi 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (1), energetsko učinkovitost naprave, izračunano z uporabo enačbe iz opombe k točki R1 Priloge II k Direktivi 2008/98/ES.

2. Opišite vse težave z opredelitvami iz člena 3, ki so bile ugotovljene pri izvajanju Direktive 2000/76/ES. Navedite podatke za vsako opredelitev, v zvezi s katero so bile ugotovljene težave.

3. Ali so na podlagi Direktive 2000/76/ES dovoljenja dobile tudi premične naprave?

4. Navedite, katere kategorije odpadkov se sosežigajo, in podatke razčlenite glede na vrsto naprave za sosežig (cementne peči, kurilne naprave, druge industrijske naprave, ki niso zajete v Prilogi II.1 ali II.2).

Navedite kode iz Evropskega kataloga odpadkov (neobvezno).

Navedite dovoljeno zmogljivost, odobreno za sosežiganje v teh napravah (neobvezno).

5. Za koliko naprav za sosežig veljajo mejne vrednosti emisij za sežigalnice iz Priloge V k Direktivi 2000/76/ES (tj. kadar gre za sosežiganje nepredelanih komunalnih odpadkov ali kadar več kot 40 % toplote nastane zaradi izgorevanja nevarnih odpadkov)?

6. Kateri predpisi veljajo v postopku izdajanja dovoljenja za:

(a) določanje količin in kategorij nevarnih odpadkov, ki se lahko obdelajo;

(b) najmanjše in največje pretoke nevarnih odpadkov, ki gredo v obdelavo;

(c) obseg kaloričnih vrednosti dovoljenih nevarnih odpadkov;

(d) omejitve glede vsebnosti onesnaževal, npr. PCB, PCP, klor, fluor, žveplo, težke kovine?

7. Kateri odpadki so se šteli kot „neprimerni“ za reprezentativno vzorčenje?

8. Ali so bila v skladu s členom 6(4) v zvezi s pogoji za zadrževalne čase in temperature plavžnih plinov, kot je določeno v členu 6(1) in (2) Direktive 2000/76/ES, odobrena kakšna odstopanja od pogojev obratovanja? Če je odgovor pritrdilen, navedite:

(a) koliko dovoljenj je bilo odobrenih;

(b) če so ti podatki dostopni, za več reprezentativnih primerov opišite, zakaj je bilo odstopanje odobreno, in navedite naslednje informacije: (i) navedbo zmogljivosti naprave; (ii) ali gre za obstoječo napravo, kot je opredeljena v členu 3(6), ali za novo napravo; (iii) vrste odpadkov, ki se sežigajo; (iv) na kakšen način se zagotavlja, da proizvodnja ostankov v primerjavi z neizvzeto napravo ni večja in da vsebnost organskih onesnaževal v teh ostankih ni večja od pričakovane količine v neizvzeti napravi; (v) obratovalne pogoje, določene v dovoljenju; (vi) mejne vrednosti emisij, znotraj katerih mora ostati posamezna naprava.

9. Ali so bile za cementne peči, ki sosežigajo odpadke, v skladu s Prilogo II.1 odobrene kakšne izjeme mejnih vrednosti emisij za NOx, prah, SO2 ali TOC? Če je odgovor pritrdilen, navedite:

(a) koliko odstopanj je bilo odobrenih;

(b) če so ti podatki dostopni, za več reprezentativnih primerov opišite, zakaj je bilo odstopanje odobreno, in navedite naslednje informacije: (i) zmogljivost naprave; (ii) ali gre za obstoječo ali novo napravo (v skladu s členom 20(3) Direktive 2000/76/ES); (iii) vrsto odpadkov, ki se sosežigajo; (iv) mejne vrednosti emisij, ki jih mora dosegati posamezna naprava; (v) druge obratovalne pogoje, določene v dovoljenju.

10. Ali so bile za izpuščanje emisij v zrak iz sežigalnic in sosežigalnic določene dodatne mejne vrednosti emisij, poleg navedenih v Prilogi II oziroma Prilogi V? Če je odgovor pritrdilen in so podatki dostopni, navedite:

(a) za katere naprave veljajo, tj. sežigalnice ali naprave za sosežig, pri čemer je treba pri napravah za sosežig navesti vrsto naprave;

(b) katere od teh naprav so „nove“ oziroma „obstoječe“;

(c) za katera onesnaževala veljajo mejne vrednosti in kakšne so;

(d) zakaj se uporabljajo te mejne vrednosti;

(e) ureditev spremljanja emisij za ta onesnaževala (stalno ali občasno, pri čemer se pri občasnem spremljanju navede pogostost spremljanja).

11. Kako so za onesnaževala iz Priloge IV k Direktivi 2000/76/ES določene mejne vrednosti za izpust odpadne vode iz čistilne opreme za dimne pline v vodno okolje? Navedite primere, v katerih se mejne vrednosti emisij za navedena onesnaževala razlikujejo od mejnih vrednosti iz Priloge IV.

12. Če so bile poleg onesnaževal iz Priloge IV določene mejne vrednosti emisij za dodatna onesnaževala, ki se izpuščajo v vodo, navedite:

(a) za katere naprave veljajo (npr. sežigalnice ali sosežigalnice, „nove“ ali „obstoječe“ naprave);

(b) za katera onesnaževala veljajo mejne vrednosti in kakšne so;

(c) zakaj se te mejne vrednosti uporabljajo.

13. Kateri parametri za nadzor delovanja (pH, temperatura, hitrost pretoka itd.) so določeni v okviru postopka izdajanja dovoljenj za izpuste odpadnih voda?

14. Kateri predpisi veljajo za zagotavljanje zaščite tal, površinskih voda ali podtalnice v skladu s členom 8(7)?

15. Katera merila se uporabljajo za pregledovanje, ali je skladiščna zmogljivost primerna za preskušanje in obdelavo voda pred izpustom, kjer je to potrebno?

16. Kateri splošni predpisi veljajo za zmanjšanje količin in škodljivosti ostankov, ki nastanejo v sežigalnicah oziroma sosežigalnicah?

17. Ali so zahteve iz dovoljenja za merjenje onesnaževal zraka in procesni parametri enaki kot v členu 11(2)? Če niso, navedite naslednje informacije:

(a) razlog za odstopanje od člena 11(2), pri čemer se je treba sklicevati na možnosti za odstopanja iz člena 11(4) do (7);

(b) zadevno onesnaževalo ali parameter in določeno zahtevo za meritve.

18. Ali so zahteve iz dovoljenja za merjenje onesnaževal vode enake kot v členu 11(14) do (15)? Če niso, navedite naslednje informacije:

(a) razlog za odstopanje od člena 11(14) in (15);

(b) zadevno onesnaževalo ali parameter in določeno zahtevo za meritve.

19. Kateri predpisi veljajo v postopku izdajanja dovoljenj za zagotavljanje skladnosti z naslednjimi določbami v zvezi z emisijami v zrak:

(a) člen 11(8);

(b) člen 11(9);

(c) člen 11(11);

(d) člen 11(12);

(e) ureditev izpolnjevanja zahtev iz člena 11(10).

20. Kateri predpisi veljajo v postopku izdajanja dovoljenj za zagotavljanje skladnosti z naslednjimi določbami v zvezi z emisijami v vodo:

(a) člen 11(9);

(b) ureditev izpolnjevanja zahtev iz člena 11(16).

21. Opišite vse uradne smernice, ki so bile razvite v zvezi s pripravo potrjenih podatkov o dnevnih povprečnih emisijah (člen 11(11)). Navedite spletno povezavo, če obstaja.

22. Kakšni so postopki za obveščanje pristojnega organa v primeru kršitve mejne vrednosti emisij?

23. Kateri ukrepi veljajo za zagotavljanje sodelovanja javnosti v postopku izdajanja dovoljenj (za nova in/ali posodobljena dovoljenja)? Navedite vsaj naslednje informacije:

(a) kateri organ je javno objavil zahtevek za dovoljenje;

(b) v katerem obdobju lahko javnost predloži pripombe;

(c) kateri organ je javno objavil končno odločitev.

24. V zvezi z dostopnostjo informacij v postopku izdajanja dovoljenj:

(a) obstajajo informacije v zvezi z okoljskimi vidiki, ki javnosti niso v celoti/so javnosti delno na voljo v zahtevku, postopku odločanja in kasnejšem dovoljenju; če obstajajo, jih navedite;

(b) če so podatki v celoti/delno na voljo, navedite, ali so te informacije dostopne brezplačno; če je odgovor negativen, navedite višino stroškov in okoliščine, v katerih se ti stroški zaračunavajo.

25. Kateri predpisi veljajo za sežigalnice in naprave za sosežig z nazivno zmogljivostjo dveh ton ali več na uro, v skladu s katerimi mora upravljavec pristojnemu organu predložiti letno poročilo o delovanju in spremljanju naprave?

26. Če se predloži letno poročilo:

(a) katere informacije vsebuje;

(b) kako lahko javnost dostopa do tega poročila?

27. Kako se javno identificirajo sežigalnice ali sosežigalnice z normalno zmogljivostjo manj kot dve toni na uro?

28. Kateri predpisi veljajo v okviru dovoljenja za nadzor obdobja delovanja sežigalnice ali sosežigalnice v času nepravilnega delovanja (tj. zaustavitev, motenj ali okvar opreme za ublažitev ali spremljanje)?

29. Kakšna so v postopkih sežiganja in sosežiganja najdaljša dovoljena obdobja delovanja, če pride do nepravilnega delovanja, preden je treba napravo zapreti:

(a) najdaljše dovoljeno obdobje, v katerem so presežene mejne vrednosti emisij;

(b) najdaljše skupno trajanje obdobij, v katerih so presežene mejne vrednosti emisij, v enem letu.

30. Ostale pripombe.

(1) UL L 312, 22.11.2008, str. 3.